**Ві́шнеўскае** — возера ў Беларусі, у Вілейскім раёне Мінскай вобласці на мяжы з Мядзельскім раёнам Мінскай вобласці і Смаргонскім раёнам Гродзенскай вобласці. Знаходзіцца за 32 км на паўночны захад ад Вілейкі, каля вёскі Вішнева. Належыць да групы Свірскіх азёр.

Назва
-----

Назва Вішнеўскага возера пазнейшая, утвораная ад назвы вёскі Вішнева на яго беразе. З возера выцякае рэчка з балцкай назвай Спягліца (< Спягла < \**Spenglà*). Найімаверней, Вішнеўскае возера раней таксама мела назву тыпу \**Spengla*.

Адпаведнік такой назве — назва літоўскага возера *Spenglà* на Аўкштойцкім Паазер’і. Яна сягае часоў пасляледавікоўя, калі ледавіковыя азёры рабіліся меншыя, зарасталі, іх плошча сціскалася. Назва звязана з літоўскім *spangti* «слепнуць; пачаць горш бачыць».

Так жа сама матываваная і назва недалёкага ад Вішнеўскага возера Бляда (< *Blendà*), ад *blandas* «пахмурнасць; зацямненне (вачэй ці розуму)», *blęsti* (*blendė*) «замешваць; муціць; пахмурнець».

Назва \**Spengla* ўтвораная з дапамогай пашыральніка *-l-*, які таксама ў назвах Іслач (< Is-l-ak-), Несла.

Значэнне назвы \*Спягла можна напрамую перадаць як «Сляпое (возера)».

Гідраграфія
-----------

Возера знаходзіцца ў басейне ракі Страча. Плошча возера Вішнеўскае складае 9,97 км². Найбольшая глыбіня возера — 6,3 м. Даўжыня возера — 4,38 км, найбольшая шырыня — 3,52 км. Даўжыня берагавой лініі — 13,6 км. Аб’ём вады ў возеры складае 19,79 млн м³, плошча вадазбору — 56,2 км². Салёнасць вады — 0,245 г/л.

Схілы катлавіны возера маюць вышыню 2—3 м, знаходзяцца пад хваёвым лесам. Берагі нізкія, часта забалочаныя і затарфаваныя, знаходзяцца пад хмызняком. На поўдні і захадзе берагі высокія. Пойма мае шырыню 5—50 м, забалочаная і знаходзіцца пад хмызняком. Дно вадаёма плоскае, да глыбіні 1,5 м высланае пяском і глеем, на большых глыбінях — сапрапелем.

Упадаюць 5 ручаёў. На поўначы з возера выцякае рака Смолка, якая злучае Вішнеўскае з возерам Свір.

Экалогія
--------

Паласа прыбярэжнай расліннасці складае 100—800 м, расліннасць пашыраная да глыбіні 2 м. Возера эўтрофнае, слабапраточнае.

У культуры
----------

Вакол возера існуюць легенды і паданні. Адно з іх запісаў вілейскі краязнаўца Ігар Кіцікаў.

Заўвагі
-------

1. 1 2 3  ЭПБ, 1983
2. ↑  K. Būga. Rinktiniai raštai. T. 3. Vilnius, 1961. C. 540.
3. ↑  *A. Vanagas.* Lietuvių hidronimų etimologinis žodynas. — Vilnius, 1981. — С. 311.
4. ↑  «Шэсць пудоў золата на беразе Вішнеўскага возера»(недаступная спасылка) «Рэгіянальная газета»

Літаратура
----------

* Блакітная кніга Беларусі : Энцыклапедыя / рэдкал.: Н. А. Дзісько і інш. — Мн.: БелЭн, 1994. — 415 с. — 10 000 экз. — ISBN 5-85700-133-1.
* *Мельнікаў А. К.* Вішнеўскае // Энцыклапедыя прыроды Беларусі. У 5-і т. Т. 1. Ааліты — Гасцінец / Рэдкал. І. П. Шамякін (гал. рэд.) і інш. — Мн.: БелСЭ імя Петруся Броўкі, 1983. — С. 472. — 575 с. іл. — 10 000 экз.
* Республика Беларусь. Минская область: Общегеографический атлас / Ред. Г. Г. Науменко. — Мн.: РУП «Белкартография», 2008. — С. 3. — 48 с. — 10 000 экз. — ISBN 978-985-508-054-2. (руск.)

Спасылкі
--------

* Лагатып Вікісховішча На Вікісховішчы ёсць медыяфайлы па тэме Вішнеўскае
* Вішнеўскае возера Архівавана 17 жніўня 2013.

| Свірскія азёры |
| --- |
| 
* Вішнеўскае
* Глухое
* Свір
* Свірнішча

 |